Eelnõu

VABARIIGI VALITSUS KORRALDUS 2024

Raha eraldamine Vabariigi Valitsuse omandireformi reservfondist

Erastamisest laekuva raha kasutamise seaduse § 7 lõike 2 alusel ja kooskõlas Vabariigi Valitsuse 27. augusti 1996. a määrusega nr 221 kinnitatud „Vabariigi Valitsuse omandireformi reservfondist raha eraldamise ja kasutamise korra“ punkti 3 alapunktidega 1 ja 7 ning punktiga 22 eraldada Vabariigi Valitsuse omandireformi reservfondist Tallinna Linnavaraametile tagastamatu toetusena 60 764,20 eurot omandi- ja maareformi menetluste kohta koostatud toimikute arhiveerimisega seotud kulude katmiseks 2024. - 2025. aastal.

Kaja Kallas

Peaminister

Taimar Peterkop

Riigisekretär

 Seletuskiri

Vabariigi Valitsuse korralduse eelnõule raha eraldamiseks Vabariigi Valitsuse omandireformi reservfondist.

Käesoleva korraldusega eraldatakse Vabariigi Valitsuse omandireformi reservfondist Tallinna Linnavaraametile tagastamatu toetusena 60 764,20 eurot omandi- ja maareformi menetluse kohta koostatud toimikute arhiveerimisega seotud kulude katmiseks 2024.-2025. aastal.

Raha eraldatakse Vabariigi Valitsuse 27. augusti 1996. a määrusega nr 221 kinnitatud „Vabariigi Valitsuse omandireformi reservfondist raha eraldamise ja kasutamise korra“ punkti 3 alapunktide 1 ja 7 alusel õigusvastaselt võõrandatud vara tagastamise ja kompenseerimise korraldamise ning maareformi läbiviimisega seotud kulude katteks.

Vabariigi Valitsuse 5. veebruari 1993. a määruse 36 „Õigusvastaselt võõrandatud vara tagastamise kord“ punkti 9 alusel kajastab õigusvastaselt võõrandatud vara toimik vara tagastamise menetlust. Toimikusse paigutatakse tagastamise käigus esitatud, kogutud või koostatud dokumendid ning vastuvõetud otsused. Toimiku avab õigusvastaselt võõrandatud vara tagastamise ja kompenseerimise avalduse vastuvõtja avalduse vastuvõtmisel ning toimik lõpetatakse pärast vara õigustatud subjektidele üleandmist. Lõpetatud õigusvastaselt võõrandatud vara toimikud annab Tallinna Linnavaraamet alaliseks säilitamiseks üle Tallinna Linnaarhiivile.

Toimikute korrastamisega kulude katteks pole Tallinna Linnavaraametile varem fondist raha eraldatud. Korrastamist vajavate toimikute arv on 11 676. Köidete arv on suurem toimikute arvust, kuna mahukamad toimikud ei mahu ühte köitesse. Köidete täpset arvu on enne korrastamise algust raske prognoosida. Korrastamise käigus eemaldatakse dokumentidelt metallklambrid, vahetatakse toimiku kaaned ja säilitatakse toimiku vana esikaan, kaantele kantakse leidandmed ja tähistatakse karbid. Toimikute üleandmiseks Tallinna Linnaarhiivile vormistatakse nimistu.

Õigusvastaselt võõrandatud vara tagastamise toimikute korrastamise kulud on järgmised:

* toimiku korrastamine 4,5 €/tk
* toimikukaas hinnaga 0,7 €/tk

Eraldatava toetuse summaga planeeritakse alustada ja lõpule viia toimikute korrastamine ning Tallinna Linnaarhiivile üleandmine 2024-2025 aastate jooksul.

**Taotlus toimikute korrastamisega seotud kulude katmiseks 2024.-2025. aastal**

|  |  |  |  |
| --- | --- | --- | --- |
| Tallinna Linnavaaraameti üldosakond | Arhiveeritavate toimikute arv  | Taotletav toetus  | Ühe toimiku arhiveerimise kulu |
| Toimiku korrastamine | 11 676 | 52 542 € | 4,50 € |
| Toimikukaaned | 11 746 | 8 222,20 € | 0,70 € |
| **KOKKU:** |  | **60 764,20 €** | **5,20 €** |

2024. aastal tegeleb Tallinna Linnavaraametis arhiveerimistöödega üks arhivaar. Toetuse saades kaasatakse arhiivi töösse täiendavat tööjõudu. Toimikud on erineva mahuga, hinnanguline keskmise toimiku korrastamise kulu on 4,5 € toimik.

Käesoleva eelnõu ja seletuskirja koostasid Tallinna Linnavaraameti üldosakonna arhivaar Ülle Samorodni (tel 640 4513, ylle.samorodni@tallinnlv.ee) ja finantssektori juht Annika Kouru (tel 640 4697, annika.kouru@tallinnlv.ee).